798/2022

Útdráttur

Staðfestur var úrskurður héraðsdóms þar sem X var gert að sæta gæsluvarðhaldi til að koma í veg fyrir að X kæmi sér undan málsmeðferð samkvæmt lögum nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

Úrskurður Landsréttar

Landsréttardómararnir E-kk-nf J-kk-nf, R-kvk-nf H-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 15. desember 2022, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjavíkur 15. desember 2022 í málinu nr. R- [...]/2022 þar sem varnaðila var gert að sæta gæsluvarðhaldi, þó ekki lengur en til laugardagsins 24. desember 2022 klukkan 15. Kæruheimild er í l-lið 1. mgr. 192. gr. laga nr. 88/2008 um meðferð sakamála, sbr. 2. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi. Þá krefst varnaraðili þóknunar til handa verjanda sínum í héraði og fyrir Landsrétti.

Niðurstaða

4

Krafa sóknaraðila um gæsluvarðhald byggir á 14. gr. laga nr. 51/2016 og b-lið 1. mgr. 95. gr. laga nr. 88/2008 en samkvæmt 2. gr. laga nr. 51/2016 skulu, þegar annað er ekki tekið fram í lögunum, ákvæði laga nr. 88/2008 gilda eftir því sem við á. Í skýringum við 14. gr. í því frumvarpi sem varð að lögum nr. 51/2016 segir að í greininni sé lagt til að í þágu rannsóknar og til að tryggja afhendingu á eftirlýstum manni verði heimilt að beita þvingunarráðstöfunum samkvæmt lögum nr. 88/2008 með sambærilegum hætti og vegna rannsóknar á sambærilegum verknaði sem sætir málsmeðferð hér á landi, enda geti viðkomandi verknaður sem tilgreindur er í handtökuskipuninni leitt til afhendingar samkvæmt frumvarpinu. Þá kemur fram í 2. málslið 1. mgr. 14. gr. laga nr. 51/2016 að við mat á beiðni um gæsluvarðhald skuli dómur leggja til grundvallar upplýsingar í handtökuskipuninni nema þær séu augljóslega rangar.

5

Af framangreindu og gögnum málsins verður að leggja til grundvallar að upplýsingar í handtökuskipuninni um refsidóm varnaraðila í Lettlandi svari til þess að almennum skilyrðum gæsluvarðhalds samkvæmt 1. mgr. 95. gr. laga nr. 88/2008 sé fullnægt en að úrslitum ráði hvort því skilyrði b-liðar málsgreinarinnar sé mætt að ætla megi að varnaraðili muni reyna að komast úr landi, leynast eða koma sér með öðrum hætti undan fullnustu refsingar. Varnaraðili er erlendur ríkisborgari og samkvæmt gögnum málsins er hann án atvinnu og tengist ekki fjölskylduböndum hér á landi. Verður því að fallast á þá niðurstöðu héraðsdóms að varnaraðili hafi lítil tengsl við landið og að skilyrði b-liðar 1. mgr. 95. gr. laga nr. 88/2008 séu uppfyllt til að nærvera hans verði tryggð þar til afhending til Lettlands á sér stað. Verður hinn kærði úrskurður því staðfestur.

6

Samkvæmt 1. mgr. 38. gr. laga nr. 88/2008, sbr. 2. gr. laga nr. 51/2016, greiðist úr ríkissjóði þóknun skipaðs verjanda varnaraðila, sem ákveðin verður að meðtöldum virðisaukaskatti eins og í úrskurðarorði greinir.

Úrskurðarorð :

Hinn kærði úrskurður er staðfestur.

Þóknun skipaðs verjanda varnaraðila, X, B-kk-ef H-kk-ef lögmanns, 173.600 krónur, greiðist úr ríkissjóði.